La Comissió de Preus de Catalunya és un òrgan col·legiat que té per finalitat l'exercici de les funcions d'intervenció en relació amb l'aprovació i la modificació dels preus subjectes als règims d'autorització i de comunicació administrativa d'àmbit autonòmic.
A Catalunya la competència sobre l'autorització de determinats preus va ser transferida pel Reial decret 1386/1978, de 23 de juny, de traspàs de competències de l'Administració de l'Estat a la Generalitat de Catalunya en matèria de comerç, i la seva assignació al Departament competent en matèria d'indústria i comerç va produir-se mitjançant el Decret de 16 d'octubre de 1978 i s'ha mantingut fins al vigent Decret 352/2011, de 7 de juny, de reestructuració del Departament d'Empresa i Ocupació.
El fet que la competència material en relació amb els preus objecte d'intervenció per part de la Comissió de Preus de Catalunya, com l'ordenació dels transports i els ferrocarrils d'àmbit autonòmic i l'ordenació dels serveis públics en matèria d'abastament d'aigües es concentri actualment en el Departament de Territori i Sostenibilitat, justifica que, per motius d'eficiència i eficàcia, la Comissió de Preus de Catalunya s'adscrigui a aquest Departament.
Amb aquesta finalitat, a banda de fer possible el canvi d'adscripció de la Comissió de Preus de Catalunya del Departament d'Empresa i Ocupació al Departament de Territori i Sostenibilitat, també s'ha considerat convenient adoptar una regulació ex novo, pel que fa a l'estructura i el funcionament i els principis de simplificació normativa que han de dirigir l'actuació de l'Administració.
Així, es deroguen el Decret 164/1993, d'1 de juny, pel qual es modifica l'estructura de la Comissió de Preus de Catalunya i se n'estableix el funcionament, i el Decret 251/1996, de 5 de juliol, que a la vegada el modifica, i es preveu la modificació dels decrets d'estructura dels dos departaments proposants, és a dir el Decret 352/2011, de 7 de juny, de reestructuració del Departament d'Empresa i Ocupació, i el Decret 342/2011, de 17 de maig, de reestructuració del Departament de Territori i Sostenibilitat.
De conformitat amb el que s'ha exposat, atès el que estableixen la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, els articles 26.e), 39.1 i 40 de la Llei 13/2008, del 5 de novembre, de la presidència de la Generalitat i del Govern, i el títol IV de la Llei 26/2010, del 3 d'agost, de règim jurídic i de procediment de les administracions públiques de Catalunya;
Per tot això, a proposta dels consellers d'Empresa i Ocupació i de Territori i Sostenibilitat, i d'acord amb el Govern,
La Comissió de Preus de Catalunya és un òrgan col·legiat que té per finalitat l'exercici de les funcions d'intervenció en relació a l'aprovació i la modificació dels preus dels subministraments d'aigua, transport urbà de viatgers, companyies ferroviàries d'àmbit autonòmic o de les tarifes dels béns i serveis subjectes al règim d'autorització i de comunicació administrativa d'àmbit autonòmic.
La Comissió de Preus de Catalunya s'adscriu al departament competent en matèria de transports i d'aigua, sota la dependència de la Secretaria General.
La Comissió de Preus de Catalunya es compon dels membres següents:
a) El/La president/a, que és la persona titular de la secretaria general del Departament competent en matèria de transports i d'aigua.
b) El/La vicepresident/a, que és la persona titular de la direcció de serveis del Departament competent en matèria de transports i d'aigua.
c) Deu vocalies en representació de cadascun dels departaments següents:
Una en representació del Departament competent en matèria d'Administració local.
Una en representació del Departament competent en matèria d'economia.
Una en representació del Departament competent en matèria de salut.
Dues en representació del Departament competent en matèria de transports i d'aigua.
Una en representació del Departament competent en matèria d'agricultura, ramaderia i pesca.
Una en representació del Departament competent en matèria d'ocupació.
Dues en representació del Departament competent en matèria d'energia, i consum i seguretat industrial.
Una en representació del Departament competent en matèria de comerç.
d) Dues vocalies en representació de les organitzacions empresarials més representatives.
e) Dues vocalies en representació de les organitzacions sindicals més representatives.
f) Dues vocalies en representació de les organitzacions de consumidors i usuaris més representatives.
g) Un/Una secretari/ària, amb veu i sense vot, que és la persona titular de la Secció de la Comissió de Preus de Catalunya.
4.1 Els membres de la Comissió de Preus de Catalunya, llevat dels representants nats i dels vocals que representen les organitzacions empresarials i sindicals, són nomenats pel conseller o consellera del Departament competent en matèria de transports i d'aigua, a proposta dels departaments i les organitzacions respectives.
4.2 Els vocals que representen les organitzacions empresarials i sindicals són nomenats pel conseller o consellera del Departament competent en matèria d'ocupació, amb la proposta prèvia de les organitzacions respectives formulada per mitjà del Consell de Treball Econòmic i Social.
4.3 En els casos d'absència, de vacant, de malaltia o per qualsevol altra causa justificada, la persona que ocupa la presidència és substituïda per la persona que ocupa la vicepresidència.
Els membres de la Comissió de Preus de Catalunya tenen dret a percebre una indemnització en concepte d'assistència a les reunions, llevat que es tracti de personal de la Generalitat i que les reunions siguin dins de la seva jornada laboral.
6.1 La Comissió de Preus de Catalunya es constitueix vàlidament, en primera convocatòria, amb la presència dels titulars de la presidència i de la secretaria, o si escau dels qui els substitueixin, i la de la meitat, com a mínim, dels seus membres; en segona convocatòria hi és necessària l'assistència d'una tercera part dels membres, amb un mínim de tres.
6.2 Els acords de la Comissió de Preus de Catalunya s'adopten per majoria dels assistents.
En cas d'empat, el vot del president té caràcter diriment.
6.3 En tot el que no preveu aquest Decret, la Comissió de Preus de Catalunya subjecta la seva actuació a la normativa sobre òrgans col·legiats de l'Administració de la Generalitat de Catalunya.
Contra els acords de la Comissió de Preus de Catalunya es pot interposar recurs d'alçada, davant el conseller o consellera del Departament competent en matèria de transports i d'aigua, en el termini d'un mes a comptar de l'endemà de la seva notificació o, si s'escau, de la publicació de la resolució corresponent.
La secretaria de la Comissió de Preus de Catalunya s'atribueix a la secció de la Comissió de Preus de Catalunya.
Modificació del Decret 352/2011, de 7 de juny, de reestructuració del Departament d'Empresa i Ocupació
1 Es modifica l'apartat primer de l'article 127 en el sentit de suprimir la lletra g) i, en conseqüència, s'enumeren de nou els apartats de la lletra a) a la lletra i).
Es modifica l'apartat segon de l'article 127 en el sentit de suprimir la lletra b), relativa a la Secció de la Comissió de Preus de Catalunya.
Modificació del Decret 342/2011, de 17 de maig, de reestructuració del Departament de Territori i Sostenibilitat
Es modifica l'apartat 1 de l'article 3, en el sentit d'afegir-hi un segon paràgraf amb el següent text:
"També li correspon coordinar les activitats de la Comissió de Preus de Catalunya, en relació amb la intervenció sobre preus."
Es modifica l'apartat segon de l'article 3, en el sentit d'afegir-hi una lletra d) amb el següent text:
"d) La secció de la Comissió de Preus de Catalunya."
S'afegeix un nou article 30 bis, amb la redacció següent:
"Secció de la Comissió de Preus de Catalunya
"La Secció de la Comissió de Preus de Catalunya té encomanades les funcions següents:
"a) Exercir la Secretaria de la Comissió de Preus de Catalunya.
"b) Conèixer els expedients d'aprovació i de modificació dels preus dels subministraments d'aigua, transport urbà de viatgers (autotaxi, autobús urbà i metro) i companyies ferroviàries d'àmbit autonòmic (FGC) o de les tarifes dels béns i serveis subjectes al règim d'autorització administrativa d'àmbit autonòmic i elaborar les corresponents propostes per a la Comissió de Preus de Catalunya.
"c) Conèixer els expedients dels serveis sotmesos al règim de comunicació administrativa d'àmbit autonòmic.
"d) Emetre els informes proposta sobre els recursos d'alçada interposats davant el/la conseller/a contra els acords de la Comissió.
"e) Elaborar els informes sobre l'increment mitjà anual de les tarifes dels serveis sotmeses a autorització autonòmica per aplicar el sistema simplificat d'actualització de tarifes.
"f) Assessorar empreses i ajuntaments sobre l'anàlisi tècnica i econòmica dels serveis amb preus i tarifes sotmesos a autorització administrativa.
"g) Col·laborar en la recerca de dades d'aquest sector previstos en la llei vigent.
"h) Qualsevol altra funció de naturalesa anàloga que li sigui encomanada."
El personal que forma part de la Secció de la Comissió de Preus de Catalunya, adscrit al Departament d'Empresa i Ocupació, passarà a estar adscrit al Departament competent en matèria de transports i d'aigua, exercint les mateixes tasques amb les mateixes condicions que realitzen en l'òrgan tècnic administratiu que gestiona la Comissió.
Les persones que ocupen llocs de treball o comandament de les unitats afectades per aquest Decret seguiran exercint les funcions respectives mentre no s'adaptin els nomenaments i es proveeixin els llocs de treball corresponents d'acord amb l'estructura regulada.
El personal que resulti afectat per les modificacions orgàniques d'aquest Decret continuarà percebent la totalitat de les seves retribucions amb càrrec als crèdits als quals s'estaven imputant fins que s'adoptin les disposicions pressupostàries i de desplegament corresponents.
Queden derogades les disposicions de caràcter general següents:
a) El Decret 164/1993, d'1 de juny, pel qual es modifica l'estructura de la Comissió de Preus de Catalunya i se n'estableix el funcionament.
b) El Decret 251/1996, de 5 de juliol, pel qual es modifica l'estructura de la Comissió de Preus de Catalunya.
c) L'article 136 del Decret 352/2011, de 7 de juny, de reestructuració del Departament d'Empresa i Ocupació.
Es faculta el conseller del Departament competent en matèria de transports i d'aigua i el conseller del Departament competent en matèria d'ocupació per adoptar les disposicions necessàries per al desplegament d'aquest Decret i el conseller del Departament competent en matèria d'economia per a fer les modificacions necessàries per donar compliment a aquest Decret.